पाक को दी जाने वाली सहायता का मूल्यांकन करें : सीनेटर  
यदि ऐसा नहीं हो सकता है तो उन लोगों पर अरबों डॉलर खर्च करने का कोई फायदा नहीं है जो आतंकवाद के खिलाफ लड़ाई में हमारी मदद नहीं करने जा रहा है।
अमेरिका के एक प्रमुख सीनेटर ने पाकिस्तान पर विश्वभर में आतंकवादियों को शरण देने का आरोप लगाया और मुंबई हमलों में शामिल दो आतंकवादियों को प्रत्यर्पित नहीं करने का दावा करते हुए कहा कि उसे दी जा रही सहायता पर पुर्नविचार की जरूरत है।  सीएनएन को दिए साक्षात्कार में सीनेट की खुफिया समिति की अध्यक्ष सीनेटर डायने फीन्सटीन ने कहा, निश्चित रूप से यह समय मूल्यांकन करने का है। निश्चित तौर पर यह समय इस बात पर गौर करने का है कि क्या विश्वास का स्तर और सहयोग सुधर सकता है। यदि ऐसा संभव है तो निश्चित तौर पर मैं उसे (पाकिस्तान को) एक और मौका देना चाहूंगी। उन्होंने कहा, यदि ऐसा नहीं हो सकता है तो उन लोगों पर अरबों डालर खर्च करने का कोई फायदा नहीं है जो आतंकवाद के खिलाफ लड़ाई में हमारी मदद नहीं करने जा रहा है। फीन्स्टीन ने कहा कि यह ध्यान रखा जाना चाहिये कि पाकिस्तान क्वेटा में तालिबान को शरण दे रहा है।